《三益斋》
宋代·谢薖

元龙湖海豪，盖代声藉藉。只今观耳孙，才皆万夫敌。

叔兮美无度，伯也古遗直。当年种玉翁，十袭裹双璧。

期公垂天云，佐郡试戢翼。尚开柴桑径，引领望三益。

尝闻筑燕台，千里走乐剧。市骨捐千金，厩乘尽虎迹。

公乃真好事，屣履见逢掖。定知子舆辈，一笑皆莫逆。

作者简介：谢薖（kē）（1074～1116）字幼盘，自号竹友居士。抚州临川（今江西抚州）人。北宋著名诗人，江西诗派二十五法嗣之一。谢逸从弟，与兄齐名，同学于吕希哲，并称“临川二谢”。与饶节、汪革、谢逸并称为“江西诗派临川四才子”。